**Кыайыы 75 сылыгар аналлаах дьүһүйүү сценарийа**

Сцена ортотугар хатыҥ турар, хатыҥ анныгар ийэлэрэ уолаттарын этэрбэстэрин абырахтыы олорор.

**Ийэ:** Уолаттарым барахсаттар, кып-кыра бэйэлэрэ улаата оҕустахтара түргэнин, бу киэҥ хонууну тилийэ сүүрэ, мэниктии, эккирэтиһэ сылдьаллара бу баарга дылы.

(Сценаҕа уолаттар киирэллэр, тугу эрэ хаадьылаһаллар, киирэн тустан кумалаһан бараллар. Кыра уол тымтайга балыктаах, ийэтигэр көрдөрөр. Ийэтэ сыллаан ылар. Уолаттар хатыҥ аттыгар олороллор).

**Улахан уол:** Бырааппыт дьэ бүгүн балык бөҕө дуу? Аҕыйах сыллааҕыта ийэбит тэллэҕиттэн тутуһар бэйэтэ, хата, булчут бэрдэ буолан эрэр дии.

(Бары күө-дьаа буола түһэллэр)

Кэл эрэ, бу убайгын кытта хапсаҕайдаһан көр. (Кыра уол убайын кытта тустан мадьыктаһаллар, онтон аны масс тардыһаллар)

**Ийэ:** Нохолоор, уолгутун сэрэниҥ, сэрэниҥ.

(Уот хараҥарар, бары тахсан бараллар. Уот сыыйа сырдыыр, Биир уол сибэкки туппут кыыстыын киирэн кэлэллэр)

**Уол:** Бу хатыҥ алаас хотунун курдук, кини суоҕа буоллар алааспыт кураанахсыйан хаалыах этэ.

**Кыыс:** Кырдьык даҕаны, олус да сөпкө эттиҥ. Маанытык таҥныбыт кыыс хотун курдук. Бэйэ, бу сибэкки дьөрбөтүн хатыҥҥа бэлэхтиим дуу. Үөрэрэ буолуо дии?

**Уол:** Үөрэрэ буолуо ( Хатыҥнарын кууһан тура түһэллэр, сүгэ туппут, ол-бу сэптээх-сэбиргэллээх уолаттар киирэллэр)

**Убайдара:** Бу аарыма хатыҥы көрө олорор курдук дьиэм акылаатын ол саҕахха түһэриэм. Оннук дуо, уолаттар? (Уолаттар бары «оннук-оннук» дэһэллэр.)

(Ол сэлэһэ турдахтарына биир уол аҕылаан киирэр)

**Уол:** Доҕоттоор, сэрии, сэрии буолбут. Немец сэриитэ сэрэтиитэ суох саба түспүт.

(Аймалҕан бөҕө буолар, дьон бары мусталлар. Левитан саҥата иһиллэр)

(Хатыҥ иннинэн биэс уһун таҥас түһэн кэлэр, уолаттар онтон биирдии таҥаһы сүрэхтэригэр ыга тутан тураллар)

1. Тэлгэһэттэн дьэ тэйэр

Тэргэн аартык тэлэлиннэ,

Уоруктан дьэ арахсар

Уһун аартык арылынна.

1. Сэрии, силлиэ сиппиэригэр

Сирэллэр кэм кэллэ,

Ырыаны ыстыыкка аҕаан

Ылсар чаас турда.

1. Кэрэ киэҥ хонууларым

Кэннибэр нэлэһэн сыттылар,

Айыллыбыт аан алаһаларым

Алгыы хааллылар.

1. Быраһаайдары), кэрэ доҕотторбут,

Быраһаай быстах кэмҥэ

Саха сирэ көҥүл олохпут

Кэтэһиҥ, доҕоттоор, кэлиэхпит

1. Сэрии кыайыылаах бүтүүтэ

Сир ньуурун тупсуута

Сибиэһэй салгын тэлгэнэ

Сир-халлаан сырдыыта.

(Ийэлэрэ иннилэригэр сүгүрүйэн турар, уолаттар таҥастарын хатыҥҥа иилэ быраҕаллар. Биир-биир ийэлэрин сыллаан ылаллар)

**Диктор:**

Сайылык дьиэлэрин аһаҕас аанынан

Буорах сыта эмискэ аҥылыйбыта.

Холорук курдук өрө ытыллан,

Соһумар сурах тарҕанан барбыта.

Күлэ-үөрэ турбут айылҕа күөҕэ

Ол күн тута кэхтэн түспүтэ,

Сэрии диэн тыл дьиэттэн дьиэҕэ

Харах уута аргыстаах киирбитэ.

Чуумпу сайылык дьиэтин боруогун

Сэрии тыйыс тыала атыллаабыта.

Улуу Аҕа дойдубут бар дьонун

Өстөөҕү утары турарга ыҥырбыта.

**«Мин мантан сэриигэ барбытым» (уолаттар)**

**Кыргыттар хоһоон ааҕаллар:**

 Эн бардыҥ, сэгэриэм, сэриигэ

Алаһа дьиэҕин хаалларан,

Ийэ дойдугун көмүскүү

Туруннуҥ ыраах айаҥҥа.

Атаара хааллылар алааһыҥ,

Күөх оттоох хонуулар, сыһыылар.

Хараҕа ууламмыт ийэккэҥ,

Сэмэйдик ааттаспыт кыысчааныҥ.

Өстөөҕү самнары сынньаргар

Күүс буолан буулдьаттан хаххалаан,

Кыайыыны иилинэн кэлэргэр

Алгыспыт кынаты үүннэрдин.

Эргиллээр этэҥҥэ, сэгэриэм,

Күүтүөхпүт көҥүлү уһансан

Алааскар эргиллэн кэлэргин

Эрэнэ күүтүөхпүт, сэгэриэм. (Атаарыы сцената)

 **(Тимофей Сметанин «Сиһик мунду…» хоһооҥҥо задникка бааһырбыт саллаат көстөр)**

**Диктор:** Уоттаах сэрии ыарахан сылларыгар «Барыта фронт туһугар, барыта Кыайыы иһин» диэн девизтээх тыылга үлэ күөстүү оргуйбута. Саха сирин алаастарыгар оҕо-дьахтар, турар-турбат – бука-бары түүннэри-күнүстэри олорон турбакка бука-бары Кыайыы иһин туруммуттар

Кыайыы! Хаһыынан сценаҕа тахсаллар. («День Победы» ырыа дуораһыйар)

**Диктор:**

Сааскы айылҕа уһуктуута,

Сир Ийэбит чээл күөҕүнэн симэнэн киэргэниитэ

Киһи сүрэҕин сылаанньытар

Сүргэни көтөҕөр кэрэ кэмэ кэлиитэ

Түөрт сыл устата күүппүт-көһүппүт

Өрөгөйдөөх ыайыыбыт күнэ тиийэн кэлбитэ.

**Диктор:**

**Сэрии уһуна 4 сылтан ордук кэм, ол эбэтэр 1418 хонук, 34 тыһыынча чаас…уонна 27 мөлүйүөн өлбүт киһи…Ол аата, күн аайы 800 киһи…Хас мүнүүтэ ахсын 13 киһи сырдык тыына…**

**Ахтыаҕыҥ сүрэхпит умнубат дириҥ иэйиитин, күн бүгүн, сэрии толоонугар охтубут, көҥүл олоҕу көмүскээн, субай хааннарын тохпут, күндү олохторун толук уурбут биһиги чулуу уолаттарбытын.**

**Андаҕайабыт бу Улуу күнүнэн,**

**Өлбүт геройдар кэриэстэринэн.**

**Өбүттэр олохторун, биһиги,**

**Тыыннаахтар салгыахпыт**

**Ситэрбэтэх тойуктарын**

**Ситэрэн туойуохпут!**